નેવું વર્ષના રિટાયર્ડ મિલિટરીમૅન અમરજિત કપૂર (ઋષિ કપૂર)ને લાગે છે કે તેમનો ટૉકટાઇમ હવે પૂરો થવામાં છે, પરંતુ એ પહેલાં તમામ બચ્ચાં-કચ્ચાંને પોતાના કુનૂરના ઘરે બોલાવીને બડજાત્યા સ્ટાઇલનો એક વિશાળ ફૅમિલી ફોટો પડાવી લઈએ. પરંતુ આ બડજાત્યા નહીં, કપૂર ફૅમિલી છે એટલે જ્યારે તેમના બે પૌત્રો રાહુલ (ફવાદ ખાન) અને અર્જુન (સિદ્ધાર્થ મલ્હોત્રા) ઘરે પાછા ફરે છે ત્યારે ઝઘડાઓનું બ્યુગલ ફૂંકાય છે. દીકરો હર્ષ (રજત કપૂર) અને પુત્રવધૂ (રત્ના પાઠક શાહ) સહિત ઘરના બધા જ સભ્યો પોતાની અંદર એક દાઝ કે અધૂરપ લઈને ફરે છે. એટલે જ નાની-નાની વાતમાં બધાને વડચકાં ભરતાં ફરે છે. બીજી બાજુ, હિલ-સ્ટેશનની ઠંડી હવામાં ગરમાવો લાવવા માટે મુંબઈથી ટિયા મલિક (આલિયા ભટ્ટ) પણ કુનૂર આવી છે. એ વગર ફેસબુકે આ બે ભાઈમાંથી એકના પ્રેમમાં પડી જાય છે. હવે આ કપૂરપરિવારનું ઠામ એવું વિચિત્ર છે કે એમાં ઘી ઠારવું બહુ અઘરું છે.